text: Pau Capell serà l'estrella de la primera edició del Mountain Fest
  Pau Capell serà l'estrella de la primera edició del Mountain Festival Andorra, a Sant Julià
  Esports 14 d'octubre, 2021
  Sant Julià de Lòria estrena l'últim cap de setmana d'aquest mes el Mountain Festival Andorra, una nova proposta de competició multidisciplinària. L'esdeveniment inclou proves de trail running, BTT, cursa a peu i ciclisme i a més comptarà amb la presència del campió del món d'ultra trails Pau Capell.
  La plaça de la Germandat serà el centre neuràlgic de la primera edició del Mountain Festival Andorra. Hi haurà una vintena d'expositors del món de l'esport outdoor i s'hi farà la sortida de tres de les quatre proves de l'esdeveniment.
  Serà un cap de setmana amb els esports de muntanya com a protagonistes. El resident Pau Capell obrirà el Mountain Festival el dissabte 30 amb la participació a la cursa de trail running, amb sortida a Sant Julià i arribada al port Negre. 16 quilòmetres i 2.000 metres de desnivell positiu.
  El campió del món d'ultra trails ha assenyalat que serà present a l'esdeveniment tots dos dies, tot i que tenia un altre compromís que ha rebutjat.
  També dissabte, a Naturland es disputarà la prova de BTT en un circuit circular de 18 quilòmetres per l'estació. L'asfalt serà el protagonista diumenge amb una cursa a peu i una cronoescalada en bicicleta de 17 quilòmetres, des de la plaça de la Germandat fins a la cota 2.000.
  Totes les proves estan limitades a 100 participants. A banda de la competició, el Mountain Festival inclou una fira amb una vintena d'expositors i hi haurà dues xerrades dissabte a la tarda, una conferència de Pau Capell i una taula rodona sobre l'esport i la dona.